Državna Agencija za promet i posredovanje nekretninama u Zadru je 2019. izgradila POS-ove stanove kako bi pomogla obiteljima koje bi po cijenama znatno nižim od tržišnih mogle rješavati svoje stambeno pitanje

Direktor Agencije za pravni promet i posredovanje nekretninama (APN), HDZ-ov Krešimir Žunić za samo 975 eura po četvornom metru kupio je lani stan iz APN-ova programa društveno poticane stanogradnje, otkrio je RTL u Potrazi.

Stan je kupio sa sinom, a u vrijeme kupoprodaje bio je zamjenik direktora APN-a i osoba koja je odlučivala o prodaji državnih nekretnina.

SKANDAL: Direktor APN-a kupio POS-ov stan od APN-a i ništa mu nije sporno: ‘Sram me koliko nemam’; Ministar u šoku: ‘Prijavili smo ga!’

“Zgrada u Ulici Ivane Mašina je izgrađena prije šest godina i taj stan nije prodan jer nije bio nitko zainteresiran. I onda je raspisan, kao što se i uvijek raspisuje, natječaj za najam s pravom kupnje. Nitko nije zakinut s liste reda prvenstva. Prije mog sina u najmu je bio drugi najmoprimac koji je odselio”, objasnio je Žunić za 24sata.

Rekao je da je još petero ljudi bilo zainteresirano za stan ali da se njegov sin prvi javio. Kaže da je cijenu od 975 eura po kvadratu stavio ovlašteni sudski vještak jer je stan imao niz nedostataka.

Digao kredit za sina

“Iako zarađuje honorarno kao turistički vodič, sin nije bio kreditno sposoban pa sam ja digao komercijalni kredit s kamatom od 3,5 posto. Zato sam morao biti upisan kao suvlasnik”, ispričao je Žunić.

Problem je i taj što Žunić živi u Zagrebu te ima stan na Maksimirskoj cesti, a POS program je osmišljen ne bi li omogućio onima koji nemaju nekretninu da dođu lakše do svog stana.

“Meni je prebivalište prijavljeno u Zadru, a boravište u Zagrebu. Živim sa sinom i idem dolje svaki vikend, tamo sam i glasao, ali u Zagrebu plaćam porez i prirez jer sam veći dio godine tu. Sve je to po pravilnicima jer sin nije imao nikakvu nekretninu i njemu je taj stan uz sve nedostatke izvrstan”, objašnjava.

Stan od 78 kvadrata iznajmljuje bivšem ministru Lovri Kuščeviću i to za 350 eura mjesečno. Žunić kaže da ga je Kuščević zadužio još kao dijete kada mu je kupovao sendviče te mu zato ne povisuje najam. Sada živi u pomoćnom objektu u dvorištu supruge dok je Lovro u njegovom stanu.

Štromar sve prijavio DORH-u

Podsjetimo, Državna Agencija za promet i posredovanje nekretninama u Zadru je, naime, 2019. izgradila POS-ove stanove kako bi pomogla obiteljima koje bi po cijenama znatno nižim od tržišnih mogle rješavati svoje stambeno pitanje.

I dok u Zadarskoj gradskoj upravi RTL-u nisu bili voljni komentirati cijeli slučaj, ministar graditeljstva Predrag Štromar sve je prijavio DORH-u.

“Mi smo jutros proslijedili sve dokumente u DORH”, kazao je Štromar.

Žunić se ne smatra krivim već poručuje: “Sram me koliko nemam. Nemam vozila nemam pokretnina imam jednu i pol imovinu i dva stambena kredita. Pa šta će premijer mislit’ o meni, majke ti, kakav je to sposoban čovjek koji sebi ne može pomoć”.